《璜源宗人珏寿庆楼》
宋代·吴浩

吾宗培世德，盛事褒一门。
仰颜有寿母，挽目见子孙。
平生青云器，威凤宜孤鶱。
脱然舍荣爵，回车息深村。
服勤养堂中，身已大父尊。
戏彩时趋庭，奉舆日涉园。
所至畴接武，顾见贻厥繁。
今年结高楼，长少数凭轩。
群星环婺女，列象如可扪。
云傍檐楹飞，山邻窗山蹲。
往来乌鹊喜，回互竹木蕃。
良辰风日佳，容与同芳樽。
循孩度雅乐，清响闻天阍。
男儿贵恢豁，楼记聆绪言。
谷共里人饱，书从寒士繙。
善源深复深，河流出崑崙。
吾颂殊未艾，玄来更瑶琨。

作者简介：徽州休宁人，字义夫，号直轩。吴锡畴子。隐居不仕。有《直轩大学义》。